THAI ถูกเทขายทำกำไรหนัก หลังจบข่าวดีราคาน้ำมัน
THAI ถูกเทขายทำกำไรหนัก หลังจบข่าวดีราคาน้ำมัน ล่าสุด ณ เวลา 16.18 น. ราคาอยู่ที่ 20 บาท ลบ 1.30 บาท หรือ 6.10% สูงสุดที่ 21.40 บาท ต่ำสุดที่ 19.90 บาท มูลค่าซื้อขายที่ 830.75 ล้านบาท
26 มิ.ย. 2560

ผู้สื่อข่าวรายงานว่า บริษัท การบินไทย จำกัด (มหาชน) หรือ THAI  ณ เวลา 16.18 น. ราคาอยู่ที่ 20 บาท ลบ 1.30 บาท หรือ 6.10% สูงสุดที่ 21.40 บาท ต่ำสุดที่ 19.90 บาท มูลค่าซื้อขายที่ 830.75 ล้านบาท ขณะที่ดัชนีตลาดหุ้นไทยโดยรวมบวก 0.26%

ทั้งนี้ราคาหุ้น THAI ในวันนี้ปรับตัวลงแรง หลังจากราคาน้ำมันดิบปรับตัวขึ้นอย่างต่อเนื่องเป็นวันที่ 3 นับตั้งแต่วันที่ 22 มิ.ย.60 ซึ่งราคาน้ำมันดิบอยู่ที่ 44.22 เหรียญสหรัฐฯ/บาร์เรล สู่ระดับ 45.95 เหรียญสหรัฐฯ/บาร์เรล ในวันนี้
โดยก่อนหน้านี้ราคาหุ้น THAI ได้มีการปรับตัวขึ้นตอบรับราคาน้ำมันดิบที่ปรับตัวลดลงมาอย่างต่อเนื่อง ขณะที่ราคาน้ำมันดิบเริ่มปรับตัวขึ้นตั้งแต่วันที่ 22 มิ.ย.ที่ผ่านมา ก็ส่งผลกระทบเชิงจิตวิทยากับหุ้น THAI ทำให้มีการขายทำกำไรออกมา
ด้าน นายกรพัฒน์ วรเชษฐ์ เปิดเผยกับ “ข่าวหุ้นออนไลน์” โดยมองว่าปัจจัยที่คาดว่าส่งผลให้ราคาหุ้น THAI ปรับตัวลงแรงในวันนี้ (26 มิ.ย.60) มาจากการที่นักลงทุนขายหุ้นเพื่อทำกำไร หลังจากก่อนหน้านี้ราคาหุ้นปรับตัวขึ้นมาอย่างต่อเนื่องจากภาวะราคาน้ำมันที่ดิ่งลง ขณะที่ปัจจุบันราคาน้ำมันเริ่มปรับตัวขึ้น ส่งผลให้เกิดแรงเทขายทำกำไรออกมา